เชาว์ แฉ พิษโควิด-19 สัปดาห์เดียว ไข่ไก่ขึ้นกว่า 30 % บี้ พณ.แก้ด่วน 
เชาว์ อดีตรองโฆษก ปชป. แฉซ้ำสัปดาห์เดียว ไข่ไก่ขึ้นกว่า 30 % บี้ พาณิชย์ แก้ปัญหาด่วน ซัด พวกฉวยโอกาสหากินกับความทุกข์ของคนในชาติ เหตุมีการกักตุนส่งออกไปสิงคโปร์ จากพิษโควิด-19นายเชาว์ มีขวด อดีตรองโฆษกพรรคประชาธิปัตย์ โพสต์เฟซบุ๊กเรื่อง หยุดฉวยโอกาส หากินบนความทุกข์ของคนในชาติ มีเนื้อหาระบุว่า เมื่อวานผมเตือนคนไทยว่า เตรียมซื้อไข่ไก่ราคาแพงจะขึ้นแผงละ 6 บาท เพราะมีข่าววงในว่า ไข่ไก่ในประเทศเริ่มขาดตลาด เนื่องจากมีการกักตุนส่งออกไปสิงคโปร์ หลังจากมีการปิดประเทศมาเลเซีย ทำให้ออเดอร์ไหลเข้ามาที่ผู้ประกอบการไทย จึงขอให้กระทรวงพาณิชย์ เร่งเข้ามาบริหารจัดการ อย่าปล่อยให้ไข่ไก่ขาดตลาด หรือมีการกักตุน หรือราคาแพงเกินความเป็นจริง มีผู้ประกอบการเลี้ยงไก่ไข่บางรายเข้ามาแสดงความเห็นในทำนองว่า ผมพูดลอยๆ เกินความจริงไปเอาข้อมูลมาจากไหน มโนเอาเองหรือเปล่า รู้มั้ยต้นทุนการผลิตเท่าไร ผมจึงตอบกลับไปว่า ผมเป็นผู้ซื้อไข่ไก่รายใหญ่นำไปแจกชาวบ้านอาทิตย์หนึ่งไม่ต่ำกว่า 500 แผง ล่าสุด วันที่ 17 มีนาคม ผมซื้อไข่ไก่เบอร์ 2 ราคาแผงละ 80 บาท คล้อยหลังไม่ถึง 1 อาทิตย์ เมื่อวาน (22 มี.ค.63) ผมซื้อไข่ไก่เบอร์เดียวกันแต่ราคาขึ้นพรวดเดียวไปที่ 105 บาท ตามภาพถ่ายที่แนบ จึงไม่ใช่เรื่องที่มโนหรือพูดขึ้นเองลอยๆ โดยไม่มีหลักฐานอ้างอิง แต่มันคือความจริงที่เกิดขึ้นกับชีวิตคนไทยในยามวิกฤติไวรัสโควิด-19 วันนี้ไข่ไก่ราคาขายปลีกขึ้นพรวดเดียวแผงละ 25-30 บาท คิดเป็นเปอร์เซ็นต์กว่า 30 % ของราคาก่อนหน้าไม่กี่วัน คงไม่ใช่เกิดจากปัจจัยต้นทุนการผลิต ถ้าไม่ใช่ฉวยโอกาสหากินกับความทุกข์ของคนในชาติ จึงเรียกร้องไปยังกระทรวงพาณิชย์อีกครั้งให้เร่งเข้ามาบริหารจัดการอย่าปล่อยให้ไข่ไก่ขาดตลาด หรือราคาแพงเกินความเป็นจริง ซ้ำรอยหน้ากากอนามัย ที่สำคัญในยามวิกฤติเช่นนี้คนไทยต้องการ ผู้บริหารที่จริงใจมีฝีมือในการดูแลสินค้าอุปโภคบริโภคที่จำเป็นต่อการดำรงชีวิตของคนในชาติ ไม่ให้ขาดแคลนหรือโก่งราคา ผมหวังว่าผู้บริหารกระทรวงพาณิชย์จะทำงานเชิงรุก ก่อนปัญหาจะลุกลามบานปลายมากกว่านี้
เชาว์ อดีตรองโฆษก ปชป. แฉซ้ำสัปดาห์เดียว ไข่ไก่ขึ้นกว่า 30 % บี้ พาณิชย์ แก้ปัญหาด่วน ซัด พวกฉวยโอกาสหากินกับความทุกข์ของคนในชาติ เหตุมีการกักตุนส่งออกไปสิงคโปร์ จากพิษโควิด-19 
โควิด-19,ไวรัสโคโรนา,ไวรัสโคโรน่า,COVID-19,ไข่ไก่แพง,เชาว์ มีขวด,อดีตรองโฆษกปชป.,ข่าวทั่วไป